Oficiālais Vēstnesis L 286 , 11/11/2000 Lpp. 0040 - 0040



Komisijas lēmums (2000. gada 25. oktobris) par norāžu uz standartu EN 703 "Lauksaimniecības mašīnas — Skābbarības izņēmējfrēzes — Drošība" svītrošanu no saraksta ar norādēm uz standartiem saistībā ar Direktīvas 98/37/EK ieviešanu (izziņots ar dokumenta numuru C(2000) 3104) (Dokuments attiecas uz EEZ) (2000/693/EK) EIROPAS KOPIENU KOMISIJA, ņemot vērā Eiropas Kopienas dibināšanas līgumu, ņemot vērā Eiropas Parlamenta un Padomes 1998. gada 22. jūnija Direktīvu 98/37/EK par dalībvalstu tiesību aktu tuvināšanu attiecībā uz mašīnām [1], kurā jaunākie grozījumi izdarīti ar Direktīvu 98/79/EK [2], un jo īpaši tās 6. panta 1. punktu, ņemot vērā komitejas atzinumu, kura izveidota saskaņā ar Eiropas Parlamenta un Padomes 1998. gada 22. jūnija Direktīvu 98/34/EK, ar ko nosaka informācijas sniegšanas kārtību tehnisko standartu un noteikumu jomā [3], tā kā: (1) Direktīvas 98/37/EK 2. pantā ar grozījumiem ir paredzēts, ka mašīnas var laist tirgū un nodot ekspluatācijā tikai tad, ja, pareizi uzstādot, uzturot kārtībā un lietojot paredzētajiem mērķiem, tās neapdraud cilvēku, kā arī mājdzīvnieku vai īpašuma drošību. (2) Mašīnas, kas atbilst saskaņotajiem standartiem, uz kuriem norādes ir publicētas Eiropas Kopienu Oficiālajā Vēstnesī, ir uzskatāmas par atbilstīgām veselības aizsardzības un drošības pamatprasībām, kas minētas Direktīvas 98/37/EK 3. pantā ar grozījumiem. (3) Dalībvalstīm ir jāpublicē norādes uz valsts standartiem, kuros ir pārņemti saskaņotie standarti. (4) Norādes uz saskaņoto standartu EN 703:1995 "Lauksaimniecības mašīnas — Skābbarības izņēmējfrēzes — Drošība" publicēja 1996. gada 8. augusta Eiropas Kopienu Oficiālā Vēstneša C sērijas 229. numurā, ieviešot Direktīvu 98/37/EK ar grozījumiem. (5) Pašreiz šis standarts joprojām piešķir atbilstības prezumpciju. (6) Itālija ir norādījusi, ka tās teritorijā ir bijuši daudzi nāves gadījumi, lietojot skābbarības izņēmējfrēzes, kas ražotas atbilstīgi standartam EN 703. Tādējādi Itālijas viedoklis ir, ka šis standarts neatbilda minētajā direktīvā paredzētajām veselības aizsardzības un drošības pamatprasībām un ka norādes uz to no Eiropas Kopienu Oficiālā Vēstneša publikācijas ir jāsvītro, lai tas vairs nepiešķirtu atbilstības prezumpciju šai direktīvai. (7) CEN/TC 144 Tehniskā komiteja izpētīja šo problēmu un sāka darbu pie minētā standarta pārskatīšanas. Ņemot vērā nopietnās grūtības, ar kurām tā saskārās šīs standarta pārskatīšanas laikā, komiteja secināja, ka būs vajadzīgi vairāki gadi, pirms šo pārskatīto standartu varēs ratificēt. (8) Ņemot vērā paredzamo aizkavēšanos, ir piedāvāts tūlīt svītrot norādes uz šo standartu, lai turpmāk novērstu tā izmantošanu kā saskaņoto standartu, IR PIEŅĒMUSI ŠO LĒMUMU. 1. pants Norādes uz standartu EN 703 "Lauksaimniecības mašīnas — Skābbarības izņēmējfrēzes — Drošība" no Eiropas Kopienu Oficiālā Vēstneša publikācijas svītro. Līdz ar to šā standarta lietojums nepiešķir atbilstības prezumpciju veselības aizsardzības un drošības pamatprasībām, kas paredzētas Direktīvā 98/37/EK ar grozījumiem. 2. pants Šis lēmums ir adresēts dalībvalstīm. Briselē, 2000. gada 25. oktobrī Komisijas vārdā — Komisijas loceklis Erkki Liikanen [1] OV L 207, 23.7.1998., 1. lpp. [2] OV L 331, 7.12.1998., 1. lpp. [3] OV L 204, 21.7.1998., 37. lpp. --------------------------------------------------